Document ID: 32002D0817

Padomes Lēmums
(2002. gada 23. septembris)
par Konvencijas noslēgšanu starp Eiropas Kopienu un ANO Palīdzības un darba aģentūru Palestīnas bēgļiem Tuvajos Austrumos (UNRWA) attiecībā uz palīdzību bēgļiem Tuvo Austrumu valstīs (2002. līdz 2005. gads)
(2002/817/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 181. pantu kopā ar 300. panta 3. punktu un 300. panta 4. punktu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
tā kā:
(1) Beigu datums Desmitajai konvencijai [3], kas noslēgta ar ANO Palīdzības un darba aģentūru Palestīnas bēgļiem Tuvajos Austrumos (UNRWA), bija 2001. gada 31. decembris.
(2) UNRWA slodze ir palielinājusies pašreizējās krīzes dēļ Tuvajos un Vidējos Austrumos.
(3) Kopienas palīdzība UNRWA ir svarīgs elements situācijas stabilizācijai Tuvajos un Vidējos Austrumos, un turklāt tā ir daļa no kampaņas pret nabadzību jaunattīstības valstīs un tādēļ sekmē attiecīgo iedzīvotāju un šo iedzīvotāju mītnes valstu noturīgu ekonomikas un sociālo attīstību.
(4) Atbalsts UNRWA darbībām varētu sekmēt Kopienas mērķu sasniegšanu.
(5) Lai varētu turpināt sniegt Kopienas palīdzību saskaņā ar visaptverošu programmu, piedāvājot zināmu nepārtrauktību, ar UNRWA jānoslēdz jauna konvencija.
(6) Jāizveido attiecīga iekšējā procedūra, lai nodrošinātu Konvencijas pareizu darbību. Tādēļ jādeleģē Komisijai pilnvaras izdarīt pārlabojumus gadījumos, kad Konvencijā ir paredzēts pieņemt pārlabojumus ar vienkāršotas procedūras palīdzību (vēstuļu apmaiņa),
IR PIEŅĒMUSI ŠO LĒMUMU.
1. pants
Ar šo Kopienas vārdā apstiprina Konvenciju starp Eiropas Kopienu un ANO Palīdzības un darba aģentūru Palestīnas bēgļiem (UNRWA) attiecībā uz palīdzību bēgļiem Tuvo Austrumu valstīs (2002. līdz 2005. gads).
Konvencijas teksts ir pievienots šim lēmumam.
2. pants
Kopienas pārtikas atbalsta programmas UNRWA izpildi regulē ar procedūru, kas noteikta Padomes 1996. gada 27. jūnija Regulā (EK) Nr. 1292/96 par pārtikas atbalsta politiku, pārtikas atbalsta pārvaldību un īpašām darbībām pārtikas drošības atbalstīšanai [4].
3. pants
Komisija, apspriežoties ar īpašu komiteju, apstiprina Konvencijas pārlabojumus, kurus saskaņā ar Konvenciju paredzēts pieņemt ar vienkāršotas procedūras palīdzību (vēstuļu apmaiņa).
4. pants
Ar šo Padomes priekšsēdētājs ir pilnvarots nozīmēt personas, kam piešķirtas pilnvaras parakstīt Konvenciju, lai tā kļūtu saistoša Kopienai.
Briselē, 2002. gada 23. septembrī

Labels: 13
5